
Aspirin 500 mg tabletės
acetilsalicilo rūgštis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3–5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Aspirin ir kam jis vartojamas
2.	Kas žinotina prieš vartojant Aspirin  
3.	Kaip vartoti Aspirin  
4.	Galimas šalutinis poveikis
5.	Kaip laikyti Aspirin  
6.	Pakuotės turinys ir kita informacija

[bookmark: _Toc129243139][bookmark: _Toc129243264]1.	Kas yra Aspirin ir kam jis vartojamas 

Acetilsalicilo rūgštis priklauso rūgštinių nesteroidinių vaistų nuo uždegimo ir skausmo bei karščiavimo grupei. Poveikio būdas yra fermento ciklooksigenazės, susijusios su prostaglandinų sinteze, nuslopinimas visam laikui.

Šio vaisto vartojama galvos, dantų, gerklės, menstruaciniam, raumenų ir sąnarių, nugaros skausmui malšinti bei sąnarių uždegimo sukeltam nedideliam skausmui slopinti ir karščiavimui mažinti.
Jeigu per 3–5 dienas Jūsų savijauta nepagerėjo arba net pablogėjo, kreipkitės į gydytoją.

[bookmark: _Toc129243140][bookmark: _Toc129243265]2.	Kas žinotina prieš vartojant Aspirin 	

Aspirin vartoti draudžiama:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu anksčiau sirgote astma, kurią sukėlė salicilatų vartojimas arba panašaus poveikio medžiagos, ypač nesteroidiniai vaistai nuo uždegimo;
· jeigu yra skrandžio arba dvylikapirštės žarnos opa;
· jeigu sergate hemoragine diateze (liga, pasireiškianti dažnomis kraujosruvomis, kraujavimu iš nosies ir dantenų, ilgai trunkančiu kraujavimu iš paviršinių žaizdų);
· jeigu sergate sunkiu inkstų funkcijos nepakankamumu;
· jeigu sergate sunkiu kepenų funkcijos nepakankamumu;
· jeigu sergate sunkiu širdies nepakankamumu;
· jeigu vartojate 15 mg ar didesnę metotreksato dozę per savaitę;
· jeigu esate paskutiniame nėštumo trimestre. 

Įspėjimai ir atsargumo priemonės 
Aspirin reikia vartoti ypač atsargiai:
· jeigu yra padidėjęs jautrumas kitiems analgetikams / vaistams nuo uždegimo / vaistams nuo reumato ir kitų alergijų atveju;
· jei praeityje buvo virškinimo trakto opa, įskaitant lėtinę ar pasikartojančią opinę ligą, arba kraujavo iš virškinimo trakto;
· kartu su antikoaguliantais;
· jei sutrikusi inkstų funkcija arba kraujotaka (pvz., jei sergate inkstų kraujagyslių liga, jei yra stazinis širdies nepakankamumas, kraujo tūrio sumažėjimas, Jums atliekama sunki chirurginė operacija, kraujo užkrėtimas (sepsis) arba sunkūs sutrikimai dėl kraujavimo), nes acetilsalicilo rūgštis gali dar labiau padidinti inkstų sutrikimo ir ūminio inkstų nepakankamumo riziką;
· jei sutrikusi kepenų funkcija.

Acetilsalicilo rūgštis gali paskatinti bronchų spazmą ir sukelti astmos priepuolio atsiradimą arba kitokią padidėjusio jautrumo reakciją. Rizikos veiksniai yra prieš pradedant gydymą buvusi astma, šienligė, nosies polipai, lėtinė kvėpavimo takų liga. Į tai turi atsižvelgti ir pacientai, kuriems pasireiškė alerginių reakcijų kitiems vaistams (pvz., odos reakcijos, niežulys, dilgėlinė).

Buvo pranešta apie sunkias alergines reakcijas, atsiradusias vartojant acetilsalicilo rūgštį, kurios gali pasireikšti krūtinės skausmu ir net širdies smūgiu (Kounis sindromas) (žr. 4 skyrių). Nedelsdami kreipkitės į gydytoją, jei pajutote krūtinės skausmą, pasireiškusį kartu su alerginėmis reakcijomis (pvz., odos bėrimu, dusuliu).

Dėl trombocitų agregacijos slopinimo, kuris išlieka keletą dienų po vaisto pavartojimo, acetilsalicilo rūgštis gali didinti polinkį kraujuoti chirurginės operacijos metu ir po chirurginių operacijų (įskaitant mažas operacijas, pvz., dantų traukimą).

Acetilsalicilo rūgštis, vartojama mažomis dozėmis, mažina šlapimo rūgšties išsiskyrimą, todėl žmonėms, kuriems jau yra mažo šlapimo rūgšties išsiskyrimo tendencija, gali prasidėti podagros priepuolis.

Pacientams, kuriems yra gliukozės-6-fosfatdehidrogenazės (G6PD) stoka, acetilsalicilo rūgštis gali sukelti hemolizę (eritrocitų irimą) arba hemolizinę anemiją (mažakraujystę). Hemolizės riziką gali didinti, pvz., didelė vaisto dozė, karščiavimas arba ūminės infekcijos.

Vaikams ir paaugliams

Virusinėmis infekcijomis (su arba be karščiavimo) sergantiems vaikams ir paaugliams vaistų, kuriuose yra acetilsalicilo rūgšties, galima vartoti tik pasitarus su gydytoju. Esant tam tikroms virusinėms ligoms, ypač A tipo gripui, B tipo gripui ir vėjaraupiams, gali pasireikšti reta, bet galinti pavojų gyvybei kelti liga Reye sindromas, reikalaujanti skubių medicininių priemonių. Ši rizika gali padidėti vartojant acetilsalicilo rūgšties, tačiau priežastinis ryšys nebuvo įrodytas. Jeigu sergant tokiomis ligomis atsiranda nuolatinis vėmimas, tai gali būti Reye sindromo požymis.

Kiti vaistai ir Aspirin
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui  arba vaistininkui:
· metotreksato, vartojamo mažesnėmis kaip 15 mg per savaitę dozėmis;
· kitų kraujo krešėjimą veikiančių vaistų;
· kitų nesteroidinių vaistų nuo uždegimo; 
-	kai kurių vaistų nuo depresijos, vadinamų selektyviais serotonino reabsorbcijos inhibitoriais;
· digoksino (tai vaistas, kuriuo gydomos širdies ligos);
· vaistų nuo diabeto, pvz., insulino, sulfonilurėjos vaistų;
· diuretikų (tai vaistai, kurie skatina šlapimo susidarymą inkstuose, mažina skysčių ir kai kurių druskų kiekį organizme);
· geriamų ar leidžiamų gliukokortikoidų (tai hormoniniai vaistai nuo uždegimo ir alergijos), išskyrus hidrokortizono, kai jis vartojamas pakeičiamajam gydymui Adisono ligos atveju; 
· kai kurių vaistų nuo padidėjusio kraujospūdžio (enalaprilio, fosinoprilio ir kitų AKF inhibitoriais vadinamų vaistų);  
· valproinės rūgšties (tai vaistas nuo epilepsijos priepuolių);
· šlapimo rūgšties išsiskyrimą skatinančių vaistų, pvz., benzbromarono, probenecido.

Acetilsalicilo rūgšties negalima vartoti kartu su 15 mg ar didesne metotreksato doze per savaitę.

Acetilsalicilo rūgštis, vartojama kartu su gliukokortikoidais arba alkoholiu, gali didinti kraujavimo iš virškinimo trakto pavojų.

Nėštumas ir žindymo laikotarpis

[bookmark: _Hlk143155626]Nėštumas – paskutinis trimestras
Nevartokite Aspirin, paskutinių 3 nėštumo mėnesių metu, nes šis vaistas gali pakenkti Jūsų vaisiui (būsimam kūdikiui) arba sukelti problemų gimdymo metu. Šis vaistas gali sukelti vaisiaus inkstų veiklos ir širdies sutrikimų. Jis gali paveikti Jūsų ir Jūsų kūdikio polinkį kraujuoti ir dėl jo gimdymas gali būti vėlesnis arba ilgesnis, nei tikėtasi.

Nėštumas – pirmasis ir antrasis trimestrai
Pirmus 6 nėštumo mėnesius Aspirin vartoti negalima, išskyrus atvejus, kai tai neabejotinai būtina ir taip pataria gydytojas. Jei šiuo laikotarpiu arba bandant pastoti Jums reikalingas gydymas, reikia vartoti mažiausią dozę trumpiausią įmanomą laiką. Nuo 20-osios nėštumo savaitės Aspirin gali sukelti vaisiaus inkstų veiklos sutrikimų, jei šis vaistas vartojamas ilgiau nei kelias dienas, o dėl to gali sumažėti kūdikį supančio amniono skysčio kiekis (oligohidramnionas) ar susiaurėti kraujagyslės (arterinis latakas) kūdikio širdyje. Jei Jums reikalingas ilgesnis nei kelių dienų gydymas, gydytojas gali rekomenduoti papildomą stebėseną.

Žindymas
Į motinos pieną salicilatų ir jų metabolitų prasiskverbia nedaug. Kadangi vaisto vartojant tik retkarčiais iki šiol kūdikiui šalutinis poveikis nepasireiškė, nutraukti kūdikio maitinimo krūtimi paprastai nebūtina. Vis dėlto vaisto vartojant reguliariai arba dideles dozes kūdikio žindymą būtina nutraukti anksti.

Vaisingumas
Remiantis ribotais paskelbtais duomenimis, tyrimai su žmonėmis neparodė aiškaus acetilsalicilo rūgšties žalingo poveikio vaisingumui ir nėra įtikinamų įrodymų iš tyrimų su gyvūnais.

Vairavimas ir mechanizmų valdymas
 Aspirin gebėjimo vairuoti ir valdyti mechanizmus neveikia arba veikia nereikšmingai.


[bookmark: _Toc129243141][bookmark: _Toc129243266]3.	Kaip vartoti Aspirin 

Visada vartokite šį vaistą tiksliai kaip nurodė gydytojas arba vaistininkas. Jei abejojate, kreipkitės į gydytoją arba vaistininką.

Nepasitarus su gydytoju, acetilsalicilo rūgšties vartoti ilgiau kaip 3–5 dienas negalima.

Suaugusiesiems ir vyresniems kaip 16 metų paaugliams 
Po 1–2 tabletes pagal poreikį, bet ne dažniau kaip kas 4 valandas. Didesnę nei 4000 mg (8 tabletes) acetilsalicilo rūgšties dozę per parą vartoti draudžiama.

Pacientai, kurių kepenų funkcija sutrikusi
Acetilsalicilo rūgšties reikia atsargiai vartoti pacientams, kurių kepenų funkcija sutrikusi. Negalima vartoti pacientams, sergantiems sunkiu kepenų funkcijos nepakankamumu.

Pacientai, kurių inkstų funkcija sutrikusi
Acetilsalicilo rūgšties reikia atsargiai vartoti pacientams, kurių inkstų funkcija sutrikusi. Negalima vartoti pacientams, sergantiems sunkiu inkstų funkcijos nepakankamumu

Vartojimas vaikams ir paaugliams
Jaunesniems kaip 16 metų vaikams ir paaugliams
Vaistas neskirtas vartoti jaunesniems kaip 16 metų vaikams ir paaugliams.

Vartojimo metodas
Vartoti per burną. Geriausia tablečių vartoti po valgio, užsigeriant dideliu kiekiu vandens. 

Ką daryti pavartojus per didelę Aspirin dozę
Atsitiktinai perdozavus vaisto, būtina nedelsiant kreiptis į gydytoją ar VVKT Farmakologinio budrumo ir apsinuodijimų informacijos skyriaus konsultantą - toksikologą. Apsinuodijimas gali būti pavojingas pagyvenusiems žmonėms ir, visų pirma, mažiems vaikams (viršijus gydomąją dozę ar atsitiktinai vaistu apsinuodijus). Tokie ligoniai gali net mirti. 

Simptomai
Vidutinio sunkumo apsinuodijimas
Perdozavus vaisto, atsiranda spengimas ausyse, klausos susilpnėjimas, galvos skausmas ir sukimasis, suglumimas. Dozavimą sumažinus, simptomai sumažėja.  

Sunkus apsinuodijimas
Jei apsinuodijimas sunkus, atsiranda karščiavimas, hiperventiliacija (dažnas arba gilus kvėpavimas), ketozė (padidėjęs ketonų kiekis kraujyje ar šlapime), kvėpavimo alkalozė (pasireiškianti pagreitėjusiu kvėpavimu), metabolinė acidozė (rūgščių ir šarmų pusiausvyros sutrikimas), koma (visiškas sąmonės praradimas), širdies ir kraujagyslių šokas, kvėpavimo nepakankamumas, sunki hipoglikemija (sumažėjęs gliukozės kiekis kraujyje).

Skubi pagalba
Pacientą reikia nedelsiant gabenti į ligoninę, plauti skrandį, duoti gerti aktyvuotos anglies. 

Pamiršus pavartoti Aspirin 
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinis Aspirin poveikis gali pasireikšti toliau nurodytu dažniu.
Dažni šalutinio poveikio reiškiniai (gali pasireikšti rečiau kaip 1 iš 10 asmenų):
-	viršutinio ir apatinio virškinimo trakto sutrikimai, pavyzdžiui, dispepsijos požymiai ir simptomai, virškinimo trakto ir pilvo skausmas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
-	virškinimo trakto uždegimas; 
-	virškinimo trakto opa, dėl kurios gali, nors ir retai, prasidėti kraujavimas iš virškinimo trakto;
-	opos prakiurimas bei atitinkami laboratoriniai ir klinikiniai požymiai ir simptomai;
-	padidėjusio jautrumo reakcijos su atitinkamais laboratoriniais ir klinikiniais požymiais ir simptomais, įskaitant acetilsalicilo rūgšties sukeltą kvėpavimo takų ligą, lengvas ar vidutinio sunkumo reakcijas, kurios gali pažeisti odą, kvėpavimo sistemą, virškinimo traktą bei širdies ir kraujagyslių sistemą, įskaitant išbėrimą, dilgėlinę, edemą, niežulį, rinitą, nosies užgulimą, širdies ir kvėpavimo sutrikimus ir labai retus sunkių reakcijų atvejus, įskaitant anafilaksinį šoką.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
-	trumpalaikis kepenų funkcijos sutrikimas, pasireiškiantis kepenų transaminazių padaugėjimu.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
-	striktūrų formavimasis žarnyne (angl. Intestinal Diaphragm Disease), kurio dažnis nežinomas (ypač ilgalaikiame gydyme).
-	sunkus kraujavimas, pavyzdžiui, iš virškinimo trakto ar į smegenis (ypač pacientams, kurie serga nesureguliuota hipertenzija ir (arba) kartu vartoja kraujo krešėjimą slopinančių vaistinių preparatų), kuris pavieniais atvejais kėlė pavojų gyvybei. Dėl kraujavimo gali pasireikšti pohemoraginė (geležies stokos) anemija (pavyzdžiui, dėl slapto nedidelio kraujavimo) su atitinkamais laboratoriniais ir klinikiniais požymiais ir simptomais, pavyzdžiui, astenija, blyškumu, kraujotakos sulėtėjimu;
-	acetilsalicilo rūgštis slopina trombocitų funkciją, tai gali sietis su kraujavimo rizikos padidėjimu. Pasireiškė kraujavimas, pavyzdžiui, procedūrinis kraujavimas, hematomos, kraujavimas iš nosies, kraujavimas iš lytinių organų, kraujavimas iš dantenų.
-	hemolizė ir hemolizinė anemija, nustatyta pacientams, kuriems yra fermento gliukozės-6-fosfatdehidrogenazės (G6PD) stoka;
-	inkstų funkcijos sutrikimas ir ūminį inkstų pažeidimas;
-	galvos svaigimas ir spengimas ausyse, kurie gali rodyti perdozavimą;
· ūminė miokardo išemija (skausminga širdies būklė, kurią sukelia nepakankama kraujo tėkmė į širdį) su miokardo infarktu (širdies smūgiu) arba be jo, pasireiškianti kaip alerginės reakcijos dalis (Kounis sindromas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 30 °C temperatūroje.

Ant pakuotės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Aspirin 500 mg sudėtis
· Veiklioji medžiaga yra acetilsalicilo rūgštis. Vienoje tabletėje yra 500 mg acetilsalicilo rūgšties.
· Pagalbinės medžiagos yra celiuliozės milteliai, kukurūzų krakmolas.

Aspirin 500 mg išvaizda ir kiekis pakuotėje
Aspirin 500 mg tabletės yra išgaubtos, baltos spalvos.
Vaistas tiekiamas lizdinėmis plokštelėmis, kiekvienoje jų yra po 10 tablečių. 
Kartono dėžutėje yra 20 arba 100 tablečių.
Gali būti tiekiamos ne visų dydžių pakuotės.

Registruotojas ir gamintojas
Registruotojas
UAB „Bayer“ 
Sporto 18
LT-09238 Vilnius 
Lietuva

Gamintojas
Bayer Bitterfeld GmbH
Ortsteil Greppin 
Salegaster Chaussee 1
06803 Bitterfeld-Wolfen 
Vokietija

Jeigu apie šį vaistą norite sužinoti daugiau, kreipkitės į registruotoją.

	UAB BAYER
Sporto 18,
LT-09238 Vilnius, 
Lietuva
Tel. (+370-5) 233 68 68
El. paštas: mi.baltic@bayer.com



Šis pakuotės lapelis paskutinį kartą peržiūrėtas 2026-04-20.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

